আনন্দপুরে ইঞ্জিনিয়ারিং পড়ুয়াকে ধর্ষণের অভিযোগে গ্রেফতার

কলকাতা: আনন্দপুরের ফ্ল্যাটে ঝাড়খণ্ডের ইঞ্জিনিয়ারিং পড়ুয়াকে ধর্ষণের অভিযোগে গ্রেফতার করা হল তাঁরই সহপাঠী এক যুবককে (Anandapur Student Assault Case)। ঘটনার পর থেকেই পলাতক ছিলেন তিনি।

পুলিশ সূত্রে খবর, মূল ঘটনার সূত্রপাত গত ২৬ তারিখে। অভিযোগ, যে ফ্ল্যাটে শহরে এক বেসরকারি কলেজের দ্বিতীয় বর্ষের ওই ছাত্রী ছিলেন সেখানেই ঘটনার দিন এসেছিলেন অভিযুক্ত যুবক। তিনি আবার তার সহপাঠীও। অভিযোগ, সেখানেই তাঁকে মদ খাইয়ে বেহুঁশ করে দেওয়া হয়। তারপরই চলে অকথ্য নির্যাতন। চলতি মাসের ৮ তারিখ আনন্দপুর থানায় লিখিতি অভিযোগ দায়ের করেন ওই ছাত্রী। তাঁর অভিযোগের ভিত্তিতেই তদন্তে নামে পুলিশ। কিন্তু শুরুতে ওই সহপাঠীর কোনও খোঁজ পাওয়া যায়নি। শেষ পর্যন্ত তাঁকে গ্রেফতার করা সম্ভব হয়।

আরও পড়ুন: দুর্গাপুর কাণ্ডে নয়া মোড়, গ্রেফতার নির্যাতিতার বন্ধু

গত শুক্রবার দুর্গাপুরের এক বেসরকারি কলেজের মেডিক্যাল পড়ুয়াকে ধর্ষণের অভিযোগে তোলপাড় গোটা রাজ্য। আগেই পাঁচজনকে গ্রেফতার করা হয়েছিল। পুলিশ সূত্রে খব্রর, ঘটনার সময় নির্যাতিতার সঙ্গে তাঁর সহপাঠীও ছিল। শুরু থেকেই সন্দেহের তালিকায় ছিলেন সেই যুবক। তাঁর বয়ানে একাধিক অসঙ্গতি মেলে বলেও খবর। শেষমেশ তাঁকেও গ্রেফতার করেছে পুলিশ।